SKRIFTLIG FORESPØRGSEL E-0373/02

af Armando Cossutta (GUE/NGL) til Kommissionen

(14. februar 2002)

Om: Offentlige udbud, mafiaen og Kommissionen

Det er bekymrende, at Kommissionen i sine svar på tidligere skriftlige forespørgsler E-2663/01(1) og E-3366/01(2) vedrørende overtrædelse af fællesskabsbestemmelserne i forbindelse med offentlige udbud i Italien efter minister Lunardis udtalelse om nødvendigheden af at lære at leve med mafiaen undviger spørgsmålet.

1. Mener Kommissionen ikke, at sameksistensen med mafiaen i Italien krænker fællesskabsbestemmelserne for offentlige udbud?

2. Hvilke initiativer har Kommissionen taget for at få overholdt lovbestemmelserne i EU på baggrund af de offentlige udtalelser fra minister Lunardi vedrørende nødvendigheden af i forbindelse med offentlige udbud at lære at leve med mafiaen?

3. Hvorfor har Kommissionen ikke rettet nogen formel henvendelse til den italienske regering i anledning af den åbenlyse overtrædelse af fællesskabsbestemmelserne, som minister Lunardis erklæringer giver udtryk for?

(1) EFT C 115 E af 16.5.2002, s. 142.

(2) Se side 29.

Svar afgivet på Kommissionens vegne af Frederik Bolkestein

(22. marts 2002)

1. Det ærede parlamentsmedlem henvises igen til Kommissionens besvarelser af de tidligere skriftlige forespørgsler E-2663/01(1) og E-3366/01(2).

Kommissionen minder endnu en gang om, at den i artikel 46, stk. 1, i sit forslag til Europa-Parlamentets og Rådets direktiv om samordning af fremgangsmåderne ved indgåelse af offentlige indkøbskontrakter, offentlige tjenesteydelseskontrakter og offentlige bygge- og anlægskontrakter, har indført en ny forpligtelse til at udelukke tilbudsgivere, der har modtaget en retskraftig dom for deltagelse i organiseret kriminalitet, for korruption eller for svig mod Fællesskabets finansielle interesser. Denne foranstaltning er allerede vedtaget af Europa-Parlamentet under førstebehandlingen som led i proceduren om fælles beslutningstagning.

Kommissionen konstaterede i denne sammenhæng endvidere, at den italienske regering altid fuldt ud har arbejdet hen imod ovennævnte målsætninger. I denne forbindelse gentager Kommissionen, at den italienske regering hidtil har delt og støttet de forslag, som Kommissionen har fremsat om ovenstående spørgsmål, som led i drøftelserne om det nævnte forslag til direktiv.

2. Kommissionen ønsker også på ny at minde om, at de procedurer, der er indeholdt i de aktuelt gældende fællesskabsdirektiver samt den deraf følgende transparens også har til formål at bekæmpe korruption og svig i forbindelse med offentlige udbud. Kontrol med overholdelsen af disse bestemmelser, især fra Kommissionens side, men også fra de nationale myndigheders side, bidrager til at bekæmpe disse fænomener. Kommissionen er overbevist om, at denne nye bestemmelse, når den først er vedtaget og trådt i kraft, vil bidrage til en styrkelse af kontrollen med tildelingen af offentlige kontrakter, idet den hidtidige mulighed for at de udbydende myndigheder kan udelukke bydende, der er skyldige i ovennævnte forhold, ændres til et påbud.

3. Endelig finder Kommissionen, for så vidt angår den overtrædelse af fællesskabsbestemmelserne vedrørende offentlige udbud, som minister Lunardis udtalelser angiveligt skulle have medført, at disse udtalelser i sig selv ikke udgør nogen overtrædelse af fællesskabsbestemmelserne.

Under alle omstændigheder fastholder Kommissionen, at hvis det ærede parlamentsmedlem har kendskab til offentlige udbudsprocedurer, hvor de italienske myndigheder skulle have favoriseret entreprenører med forbindelse til en kriminel organisation, i strid med en sund konkurrence på fællesskabsplan, vil Kommissionen gerne have oplysninger herom. I så fald vil Kommissionen naturligvis undersøge disse oplysninger og i givet fald anmode de italienske myndigheder om yderligere forklaringer for at afgøre, om der er anledning til at indlede en overtrædelsesprocedure i henhold til EF-traktatens artikel 226.

(1) EFT C 115 E af 16.5.2002, s. 142.

(2) Se side 29.